钦定古今图书集成/方舆汇编/职方典/第1147卷 > 《射圃亭记》薛纲
## 钦定古今图书集成/方舆汇编/职方典/第1147卷 > 《射圃亭记》薛纲

景陵射圃在学宫南，盖分学隙地为之也。县尹姜君
绾锐志复古，乃建亭于上，高敞壮丽，视其志岂徇目
前计哉？一日，绾率诸生来曰：“射圃有亭矣，愿有记述勒之坚珉，垂诸永久，庶几古存羊识礼之意也。”呜乎，
予文岂是存礼哉？予尝读《仪礼》《礼记》而知其说。古者
卿士大夫之射也，必先行乡饮酒之礼，所以明长幼、
教和敬也。观所谓拜至、拜洗、拜既，则敬之至也；请安、
请坐、旅爵，则和之至也。和敬之教行，长幼之序，明身
修家齐而国治天下平也。故孔子曰：“吾观于乡而知
王道易”者，此也。予奉玺书督学湖湘，痛古制不复下
车，首图是举。闻西江康斋吴先生谋明是礼以教郡
县，予遣两生从九江学之以归，即命有司筑亭圃，置
射器，俾诸生朔望肄习之。不二年间，亭圃有鞠为蔬
园者，其肄习可知已。使得如绾者数十辈，分布湖南
郡县，亭圃必不蔬园也，饮射必不虚文也，何谓“古礼
不可复哉？夫复古非徒持弓执爵，复其仪文而已，亦
惟复其礼乐和敬，斯不负古先王之意。”此又诸生之
责也，予与绾之望也。